CELEX: 32011R1208
Language: mt
Date: 2011-11-22 00:00:00
Title: Regolament ta’ Implimentazzjoni tal-Kummissjoni (UE) Nru 1208/2011 tat- 22 ta’ Novembru 2011 li jemenda u jikkoreġi r-Regolament (KE) Nru 288/2009 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1234/2007 fir-rigward tal-għajnuna Komunitarja għall-forniment ta’ frott u ħaxix, frott u ħaxix ipproċessat u prodotti tal-banana lit-tfal fl-istabbilimenti edukattivi, fil-qafas tal-Iskema tal-Frott għall-Iskejjel

23.11.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 305/53
            
         REGOLAMENT TA’ IMPLIMENTAZZJONI TAL-KUMMISSJONI (UE) Nru 1208/2011
   tat-22 ta’ Novembru 2011
   li jemenda u jikkoreġi r-Regolament (KE) Nru 288/2009 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1234/2007 fir-rigward tal-għajnuna Komunitarja għall-forniment ta’ frott u ħaxix, frott u ħaxix ipproċessat u prodotti tal-banana lit-tfal fl-istabbilimenti edukattivi, fil-qafas tal-Iskema tal-Frott għall-Iskejjel
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1234/2007 tat-22 ta' Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS) [organizzazzjoni komuni tas-suq unika] (1), u b'mod partikolari l-Artikolu 103h(f) tiegħu, flimkien mal-Artikolu 4 tiegħu,
   Billi:
   
               (1)
            
            
               Fid-dawl tal-esperjenza miksuba fil-ġestjoni tal-Iskema tal-Frott għall-Iskejjel stabbilita bl-Artikolu 103ga tar-Regolament (KE) Nru 1234/2007 u sabiex tiġi faċilitata l-implimentazzjoni tagħha, huwa neċessarju li jiġu ċċarati u simplifikati għadd ta’ dispożizzjonijiet tar-Regolament tal-Kumissjoni (KE) Nru 288/2009 (2).
            
         
               (2)
            
            
               L-Artikolu 103ga(2) tar-Regolament (KE) Nru 1234/2007 jirrikjedi li l-Istati Membri jadottaw il-miżuri ta’ akkumpanjament neċessarji biex l-iskema tkun waħda effettiva. Miżuri ta’ akkumpanjament ma jibbenefikawx minn għajnuna mill-Unjoni għall-Iskema tal-Frott għall-Iskejjel. Għaldaqstant huwa neċessarju li dawn il-miżuri jkunu distinti b’aktar preċiżjoni mill-miżuri ta’ komunikazzjoni li huma eleġibbli għall-għajnuna mill-Unjoni.
            
         
               (3)
            
            
               L-Artikolu 5(1) tar-Regolament (KE) Nru 288/2009 jelenka lista ta’ spejjeż li huma eleġibbli għal għajnuna mill-Unjoni. Sabiex jiġu żgurati ġestjoni finanzjarja xierqa u kontroll tan-nefqa, huwa neċessarju li jiġu stipulati b’mod aktar ċar liema spejjeż huma eleġibbli għal għajnuna mill-Unjoni. Biex tkun żgurata l-effikaċja tal-iskema, huwa xieraq li jkun stabbilit li l-ispejjeż għall-persunal ma għandhomx jibbenefikaw minn għajnuna mill-Unjoni, bl-eċċezzjoni ta’ ċerti spejjeż għall-persunal li huma marbuta direttament mal-implimentazzjoni tal-iskema.
            
         
               (4)
            
            
               L-esperjenza wriet li r-regoli dettaljati dwar l-applikazzjonijiet għall-għajnuna u l-pagament tal-għajnuna stabbilita fir-Regolament (KE) Nru 288/2009 huma diffiċli li jkunu applikati fir-rigward tal-entitjiet li jistgħu jwettqu l-kompiti tal-monitoraġġ, l-evalwazzjoni u l-komunikazzjoni fil-qafas tal-Iskema tal-Frott għall-Iskejjel meta dawn l-entitajiet ma jkunux involuti fit-twassil tal-prodott. Għaldaqstant, huwa neċessarju li jiġu ċċarati l-kundizzjonijiet li permezz tagħhom għandha tingħata l-għajnuna fir-rigward tal-attivitajiet tal-monitoraġġ, l-evalwazzjoni u l-komunikazzjoni.
            
         
               (5)
            
            
               Sabiex jiġu limitati r-rekwiżiti tal-kontroll fir-rigward tal-applikanti għall-għajnuna li jkunu unikament responsabbli biex jittrattaw il-kompiti tal-monitoraġġ, l-evalwalwazzjoni u l-komunikazzjoni, għandhom jiġu ssimplifikati r-regoli dwar il-kontrolli u l-ispezzjonijiet. Minħabba r-raġuni tan-natura speċifika ta’ dawk il-kompiti, huwa neċessarju li dawn ikun eżentati minn spezzjonijiet fuq il-post u li jkunu soġġetti biss għal spezzjonijiet amministrattivi sħaħ.
            
         
               (6)
            
            
               Fit-tieni sentenza tal-Artikolu 3(5) tar-Regolament (KE) Nru 288/2009, teżisti inkonsistenza fil-verżjonijiet tal-lingwi fir-rigward tal-implimentazzjoni tal-Iskema tal-Frott għall-Iskejjel. F’ċerti verżjonijiet tal-lingwi għandu jiġi ċċarat li jekk Stat Membru jagħżel li jimplimenta aktar minn skema waħda, iridu jfasslu strateġija għal kull skema.
            
         
               (7)
            
            
               Ir-Regolament (KE) Nru 288/2009 għandu għalhekk jiġi emendat u kkoreġut kif xieraq.
            
         
               (8)
            
            
               Għal finijiet ta’ programmar u sabiex jiġi żgurat li r-regoli ma jinbidlux matul il-perjodu applikabbli, huwa neċessarju li jiġu applikati l-emendi introdotti permezz ta’ dan ir-Regolament mill-bidu tal-perjodu attwali ta’ implimentazzjoni tal-Iskema tal-Frott għall-Iskejjel, jiġifieri fl-1 ta’ Awissu 2011.
            
         
               (9)
            
            
               Il-miżuri stipulati f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
            
         ADOTTAT DAN IR-REGOLAMENT:
   Artikolu 1
   Emenda tar-Regolament (KE) Nru 288/2009
   Ir-Regolament (KE) Nru 288/2009 huwa emendat kif ġej:
   
               (1)
            
            
               Fl-Artikolu 3, il-paragrafu 4 huwa sostitwit b’dan li ġej:
               “4.   L-Istati Membri għandhom jiddeskrivu fl-istrateġija tagħhom liema miżuri ta’ akkumpanjament jadottaw biex jiżguraw l-implimentazzjoni b’suċċess tal-iskema tagħhom. Dawk il-miżuri għandhom ikunu edukattivi u għandhom jiffokaw fuq it-titjib tal-għarfien tal-grupp fil-mira tas-settur tal-frott u l-ħxejjex jew tal-użanzi ta’ ikel tajjeb għas-saħħa u jistgħu jinvolvu l-għalliema u l-ġenituri.”.
            
         
               (2)
            
            
               L-Artikolu 5 huwa emendat kif ġej:
               
                           (a)
                        
                        
                           Il-paragrafu 1 huwa emendat kif ġej:
                           
                                       (i)
                                    
                                    
                                       l-ewwel subparagrafu huwa sostitwit b'dan li ġej:
                                       “-ispejjeż li ġejjin huma eliġibbli għall-għajnuna mill-Unjoni stipulata fl-Artikolu 103ga tar-Regolament (KE) Nru 1234/2007:
                                       
                                                   (a)
                                                
                                                
                                                   spejjeż għall-frott u l-ħxejjex, għall-frott u l-ħxejjex ipproċessati u għall-prodotti tal-banana koperti mill-Iskema tal-Frott għall-Iskejjel u mwassla lil stabbiliment edukattiv;
                                                
                                             
                                                   (b)
                                                
                                                
                                                   spejjeż relatati, li huma l-ispejjeż marbuta direttament mal-implimentazzjoni ta’ Skema tal-Frott għall-Iskejjel u għandhom jinkludu biss:
                                                   
                                                               (i)
                                                            
                                                            
                                                               spejjeż tax-xiri, ir-renta, il-kiri u x-xiri bin-nifs ta’ tagħmir, jekk l-istrateġija tipprovdi għal dan;
                                                            
                                                         
                                                               (ii)
                                                            
                                                            
                                                               spejjeż għall-attivitajiet tal-monitoraġġ u l-evalwazzjoni msemmija fl-Artikolu 12, li għandhom ikunu marbuta direttament mal-Iskema tal-Frott għall-Iskejjel;
                                                            
                                                         
                                                               (iii)
                                                            
                                                            
                                                               spejjeż għall-komunikazzjoni, li għandhom ikunu marbuta direttament mal-informazzjoni lill-pubbliku aktar wiesa’ dwar l-Iskema tal-Frott għall-Iskejjel u li għandhom jinkludu l-kartellun imsemmi fl-Artikolu 14(1); dawk l-ispejjeż jistgħu jinkludu waħda mill-miżuri tal komunikazzjoni u attivitajiet jew aktar:
                                                               
                                                                           —
                                                                        
                                                                        
                                                                           kampanji ta’ informazzjoni premezz tax-xandir, komunikazzjonijiet elettroniċi, gazzetti u mezzi simili ta’ komunikazzjoni;
                                                                        
                                                                     
                                                                           —
                                                                        
                                                                        
                                                                           sessjonijiet ta’ informazzjoni, konferenzi, seminars u gruppi ta’ ħidma iddedikati għall-informazzjoni tal-pubbliku aktar wiesa’ dwar l-iskema u avvenimenti simili;
                                                                        
                                                                     
                                                                           —
                                                                        
                                                                        
                                                                           materjal ta’ informazzjoni u promozzjoni bħal ittri, fuljetti, browċers, oġġetti u affarijiet simili.”;
                                                                        
                                                                     
                                                         
                                             
                                 
                                       (ii)
                                    
                                    
                                       is-subparagrafu ġdid li ġej huwa miżjud:
                                       “It-taxxa fuq il-valur miżjud (VAT) u nefqa relatata mal-ispejjeż tal-persunal mhumiex eleġibbli għal għajnuna mill-Unjonu stipulata fl-Artikolu 103ga tar-Regolament (KE) Nru 1234/2007, bl-eċċezzjoni ta’ spejjeż tal-persunal li jagħmlu parti mill-ispejjeż relatati mal-attivitajiet imsemmija fl-ewwel subparagrafu ta’ dan il-paragrafu, meta dawk l-attivitajiet isiru minn entitajiet esterni.”
                                    
                                 
                     
                           (b)
                        
                        
                           Il-paragrafu 2 huwa sostitwit b’dan li ġej:
                           “2.   L-ammont totali tal-ispejjeż skont il-punt (b)(iii) tal-ewwel subparagrafu tal-paragrafu 1 għandu jirrappreżenta ammont fiss u għandu jkun soġġett għal limitu li ma jaqbiżx il-5 % tal-ammont annwali tal-għajnuna mill-Unjoni allokata lill-Istat Membru kkonċernat, wara l-allokazzjoni definittiva msemmija fl-Artikolu 4(4).
                           L-ammont totali tal-ispejjeż skont il-punti (b)(i) u (ii) tal-ewwel subparagrafu tal-paragrafu 1 ma għandux jaqbeż l-10 % tal-ammont annwali tal-għajnuna mill-Unjoni allokata lill-Istat Membru kkonċernat, wara l-allokazzjoni definittiva msemmija fl-Artikolu 4(4).”.
                        
                     
         
               (3)
            
            
               L-Artikolu 7 jinbidel b'dan li ġej:
               “Artikolu 7
               Kundizzjonijiet għall-approvazzjoni tal-applikanti għall-għajnuna
               1.   L-awtorità kompetenti għandha tagħmel kundizzjonijiet biex tkun approvata l-għajnuna għall-impenji bil-miktub li ġejjin mill-applikant:
               
                           (a)
                        
                        
                           li juża prodotti ffinanzjati taħt Skema tal-Frott għall-Iskejjel li tkun konformi ma’ dan ir-Regolament għall-konsum mit-tfal tal-istabbiliment edukattiv tiegħu jew tal-istabbilimenti li dwarha jkunu ser japplikaw għall-għajnuna;
                        
                     
                           (b)
                        
                        
                           li juża l-għajnuna għall-monitoraġġ u l-evalwazzjoni tal-Iskema tal-Frott għall-Iskejjel jew għall-komunikazzjoni skont il-fini tal-Iskema;
                        
                     
                           (c)
                        
                        
                           li jirrifondi kwalunkwe ammont ta’ għajnuna mħallsa b’mod mhux dovut għall-kwantitajiet konċernati, jekk jinstab li dawn il-prodotti ma jkunux tqassmu lit-tfal imsemmija fl-Artikolu 2 jew li l-għajnuna tkun tħallset għal prodotti li mhumiex eliġibbli taħt dan ir-Regolament;
                        
                     
                           (d)
                        
                        
                           f’każ ta’ frodi jew ta’ negliġenza serja, li jħallas ammont li jkun ugwali għad-differenza bejn l-ammont imħallas inizjalment u l-ammont li huwa intitolat għalih l-applikant;
                        
                     
                           (e)
                        
                        
                           li jagħmel disponibbli d-dokumenti sostantivi lill-awtoritajiet kompetenti fuq it-talba tagħhom;
                        
                     
                           (f)
                        
                        
                           li jagħmel kwalunkwe verifika li l-awtorità kompetenti tal-Istat Membru tiddeċiedi li tagħmel, b’mod partikolari l-iskrutinju tar-reġistri u l-ispezzjonar fiżiku.
                        
                     2.   Fil-każ ta’ applikanti għall-għajnuna msemmija fil-punt (e)(ii) tal-Artikolu 6(2), għandhom japplikaw biss il-punti (b), (d) u (e) biss tal-paragrafu 1 ta’ dan l-Artikolu.
               3.   L-applikanti għall-għajnuna msemmija fil-punti (c), (d) u (e)(i) tal-Artikolu 6(2) għandhom jagħmlu impenn addizjonali bil-miktub biex iżommu reġistru tal-ismijiet u l-indirizzi tal-istabbilimenti edukattivi jew, meta jkun xieraq, tal-awtoritajiet edukattivi u l-prodotti u l-kwantitajiet mibjugħa jew fornuti lil dawn l-istabbilimenti jew awtoritajiet.
               4.   L-Istati membri jistgħu jirrikjedu impenji addizjonali bil-miktub mill-applikant.”.
            
         
               (4)
            
            
               L-Artikolu 8 huwa mħassar.
            
         
               (5)
            
            
               L-Artikolu 10 huwa emendat kif ġej:
               
                           (a)
                        
                        
                           Il-paragrafu 1 huwa sostitwit b’dan li ġej:
                           “1.   L-applikazzjonijiet għall-għajnuna għandhom isiru b’mod li għandu jkun speċifikat mill-awtorità kompetenti tal-Istat Membru.
                           L-applikazzjonijiet għall-għajnuna mressqa mill-applikant imsemmija fil-punti (a) sa (d) u fil-punt (e)(i) tal-Artikolu 6(2) għandhom jinkludi tal-anqas l-informazzjoni li ġejja:
                           
                                       (a)
                                    
                                    
                                       il-kwantitajiet imqassma;
                                    
                                 
                                       (b)
                                    
                                    
                                       l-isem u l-indirizz jew in-numru tal-identifikazzjoni tal-istabbiliment edukattiv jew tal-awtorità edukattiva li għalih/għaliha jkun qed jirreferi t-tagħrif imsemmi fil-punt (a) ta’ dan il-paragrafu;
                                    
                                 
                                       (c)
                                    
                                    
                                       l-għadd ta’ tfal fl-istabbiliment edukattiv rispettiv tal-grupp fil-mira kif identifikat fl-istrateġija tal-Istat Membru;
                                    
                                 
                                       (d)
                                    
                                    
                                       id-dokumenti sostantivi li għandhom jiġu ddefiniti mill-Istati Membri.”;
                                    
                                 
                     
                           (b)
                        
                        
                           Fil-paragrafu 3, tiżdied is-sentenza li ġejja:
                           “Fil-każ ta’ applikazzjoni għall-għajnuna għar-rapport ta' evalwazzjoni mwettaq skont l-Artikolu 12, l-iskadenza għandha tkun l-aħħar jum tal-ewwel xahar wara tmiem l-iskadenza tal-evalwazzjoni msemmija fl-Artikolu 12(2).”
                        
                     
                           (c)
                        
                        
                           Fil-paragrafu 4, l-ewwel sentenza hija sostitwita b’dan li ġej:.
                           “L-ammonti murija fl-applikazzjoni għandhom ikunu appoġġati minn xhieda ddokumentata miżmuma disponibbli għall-awtoritajiet kompetenti.”.
                        
                     
         
               (6)
            
            
               L-Artikolu 11 huwa emendat kif ġej:
               
                           (a)
                        
                        
                           Fil-paragrafu 1, is-sentenza ta’ introduzzjoni għandha tkun sostitwita bil-kliem li ġej:
                           “Fir-rigward tal-applikanti għall-għajnuna msemmija fil-punti (a) sa (d) u fil-punt (e)(i) tal-Artikolu 6(2) l-għajnuna biss għandha titħallas:”;
                        
                     
                           (b)
                        
                        
                           Għandu jiddaħħal il-paragrafu 1a ġdid li ġej:
                           “1a.   Fir-rigward ta’ applikanti għall-għajnuna msemmjia fil-punt (e)(ii) tal-Artikolu 6(2), l-għajnuna għandha titħallas biss meta jitwasslu l-oġġetti jew is-servizzi kkonċernati u meta titressaq l-evidenza dokumentata relatata kif mitlub mill-awtoritajiet kompetenti tal-Istati Membri.”;
                        
                     
                           (c)
                        
                        
                           Fil-paragrafu 3, it-tieni subparagrafu huwa mibdul b'dan li ġej:
                           “Ladarba l-limitu taż-żmien imsemmi fl-Artikolu 10(3) jinqabeż b’xahrejn, l-għajnuna għandha titnaqqas b'1 % għal kull jum addizzjonali.”.
                        
                     
         
               (7)
            
            
               Fl-Artikolu 12, il-paragrafu 2 huwa sostitwit b’dan li ġej:
               “2.   L-Istati Membri għandhom jevalwaw l-implimentazzjoni tal-Iskema tagħhom tal-Frott għall-Iskejjel u jivvalutaw l-effettività tagħha. Għall-perjodu ta’ implimentazzjoni mill-1 ta' Awwissu 2010 sal-31 ta' Lulju 2011, l-Istati Membri għandhom jinnotifikaw ir-riżultati tal-eżerċizzju tagħhom tal-evalwazzjoni lill-Kummissjoni sad-29 ta' Frar 2012. Għal perjodi ta’ implimentazzjonijiet sussegwenti, l-Istati Membri għandhom jibagħtu rapport ta' evalwazzjoni li jkopri l-perjodu ta' implimentazzjoni għal ħames snin ta’ qabel sal-aħħar ta’ Frar ta’ kull ħames sena wara d-29 ta’ Frar 2012.”.
            
         
               (8)
            
            
               L-Artikolu 13 huwa emendat kif ġej:
               
                           (a)
                        
                        
                           Il-paragrafi 1 u 2 huma sostitwiti b’dan li ġej:
                           “1.   L-Istati Membri għandhom jieħdu l-miżuri neċessarji kollha sabiex jiżguraw il-konformità ma’ dan ir-Regolament. Dawn il-miżuri għandhom jinkludu spezzjoni amministrattiva sħiħa tal-applikazzjonijiet kollha għall-għajnuna.
                           2.   F’każi meta applikant japplika għall-għajnuna imsemmija fil-punti (a) sa (d) u fil-punt (e)(i) tal-Artikolu 6(2), l-ispezzjonijiet amministrattivi għandhom jinkludu spezzjoni tad-dokumenti sostantivi relatati mat-twassil tal-prodott kif stipulat mill-Istati Membri. L-ispezzjonijiet amministrattivi għandhom ikunu ssupplimentati bi spezzjonijiet fuq il-post imwettqa b’mod partikolari fuq:
                           
                                       (a)
                                    
                                    
                                       ir-reġistri msemmija fl-Artikolu 7, inklużi r-reġistri finanzjarji bħall-fatturi tax-xiri u tal-bejgħ u l-estratti bankarji;
                                    
                                 
                                       (b)
                                    
                                    
                                       l-użu tal-prodotti ssussidjati skont dan ir-Regolament, b’mod partikolari jekk ikun hemm raġunijiet biex wieħed jissuspetta xi irregolarità.”;
                                    
                                 
                     
                           (b)
                        
                        
                           Għandu jiddaħħal il-paragrafu 2a ġdid li ġej:
                           “2a.   F’każi meta applikant imsemmi fil-punt (e)(ii) tal-Artikolu 6(2) japplika għall-għajnuna, l-ispezzjonijiet amministrattivi għandhom jinkludu spezzjoni tat-twassil tal-oġġetti u s-servizzi u l-veraċità tan-nefqa mressqa.”;
                        
                     
                           (c)
                        
                        
                           Fil-paragrafu 3, l-ewwel subparagrafu jinbidel b'dan li ġej:
                           “L-għadd totali tal-ispezzjonijiet fuq il-post imwettqa għal kull perjodu li jestendi mill-1 ta' Awwissu sal-31 ta' Lulju għandu jkopri tal-anqas 5 % tal-għajnuna mqassma fil-livell nazzjonali u tal-anqas 5 % tal-applikanti kollha msemmija fil-punti (a) sa (d) u fil-punt (e)(i) tal-Artikolu 6(2).”;
                        
                     
                           (d)
                        
                        
                           Fl-ewwel sentenza tal-paragrafu 6, ir-referenza għall-punt (e) tinbidel mir-referenza għall-punt (e)(i) tal-Artikolu 6(2).
                        
                     
         
               (9)
            
            
               L-Artikolu 14 huwa emendat kif ġej:
               
                           (a)
                        
                        
                           Il-paragrafu 2 huwa sostitwit b’dan li ġej:
                           “2.   Meta l-Istati Membri jiddeċiedu li ma jużawx il-kartellun imsemmi fil-paragrafu 1, fl-istrateġija tagħhom għandhom jispjegaw b’mod ċar kif se jgħarrfu lill-pubbliku dwar il-kontribuzzjoni finanzjarja tal-Unjoni Ewropea għall-iskema tagħhom.”;
                        
                     
                           (b)
                        
                        
                           Għandu jiddaħħal il-paragrafu 2a ġdid li ġej:
                           “2a.   Fi kwalunkwe każ, is-siti tal-internet u kwalunkwe strument ieħor ta’ komunikazzjoni msemmija fil-punt (b)(iii) tal-Artikolu 5(1) dwar l-Iskema tal-Frott għall-Iskejjel ta’ Stat Membru għandhom juru l-bandiera Ewropea u jsemmu ‘l-Iskema Ewropea tal-Frott għall-Iskejjel’ u l-għajnuna finanzjarja tal-Unjoni Ewropea.”.
                        
                     
         
               (10)
            
            
               Fit-tieni subparagrafu tal-Artikolu 15(1), il-punti (a) u (b) għandhom jinbidlu b'dan li ġej:
               
                           “(a)
                        
                        
                           ir-riżultati tal-eżerċizzju tal-monitoraġġ, kif stipulat fl-Artikolu 12(1) jintbagħtu lill-indirizz elettroniku AGRI-HORT-SCHOOLFRUIT@ec.europa.eu;
                        
                     
                           (b)
                        
                        
                           id-dettalji u l-konklużjonijiet tal-ispezzjonijiet fuq il-post imwettqa skont l-Artikoli 13 u 16 jintbgħatu lill-indirizz elettroniku AGRI-J2@ec.europa.eu.”.
                        
                     
         Artikolu 2
   Korrezzjoni tar-Regolament (KE) Nru 288/2009
   Fl-Artikolu 3(5), it-tieni sentenza tinbidel b’dan li ġej:
   “Jekk jagħżlu li jimplimentaw aktar minn skema waħda, għandhom jipprovdu strateġija għal kull skema.”
   Artikolu 3
   Dħul fis-seħħ u applikazzjoni
   Dan ir-Regolament għandu jidħol fis-seħħ fifis-seba’ jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Ir-Regolament għandu japplika mill-1 ta’ Awwissu 2011.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-22 ta’ Novembru 2011.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 299, 16.11.2007, p. 1.
   
      (2)  ĠU L 94, 8.4.2009, p. 38.